Zásahy hliadok MsP v 3. týždni 
	V týždni od 18. januára do 24. januára 2010 preverovali hliadky mestskej polície v hlavnom meste 1840 udalostí. Medzi nimi bolo aj 231 takých, ktoré po overení hliadkami priamo na mieste sa ukázali ako neopodstatnené.
	Opodstatnenými na druhej strane boli ale priestupky motoristov voči pravidlám bezpečnosti a plynulosti v cestnej premávke a týchto priestupkov zistili a riešili hliadky MsP 1050. Na miestach vyhradených pre zdravotne postihnutých občanov svoje vozidlá bez oprávnenia parkovať na nich zanechali štyria vodiči.
	V oblasti porušení pravidiel verejného poriadku v sledovanom týždni zistili hliadky 11 priestupkov, na telefonáty, v ktorých volajúci poukazovali na prípady rušenia nočného pokoja zasahovali 27 krát. Majitelia psov nerešpektovaním príslušných všeobecne záväzných nariadení týkajúcich sa podmienok chovu psov prispeli do zásahov hliadok mestskej polície 23 krát.
	Sneženie preverilo, či skôr nepreverilo pripravenosť správcov, či majiteľov nehnuteľností pri zabezpečovaní schodnosti chodníkov. Počas týždňa bolo v tomto smere zistených 190 porušení. Čistota a poriadok bola ľahostajná pre 113 priestupcov a fajčiari fajčiac cigaretu na zastávkach mestskej hromadnej dopravy zákon na ochranu nefajčiarov porušili 50 krát.
	Sedem prípadov súviselo s obťažovaním okoloidúcich a 58 priestupcov sa oddávalo konzumácii alkoholických nápojov na verejných priestranstvách a to aj napriek tomu, že tento spôsob konzumácie je zakázaný všeobecne záväznými nariadeniami.
	Štatistika mestskej polície ďalej prezrádza, že najviac priestupkov sa v sledovanom období stalo na Fedinovej ulici a to 64. Na parkoviskách odťahovacích služieb skončilo 78 odtiahnutých motorových vozidiel a na 413 vozidiel nasadili hliadky blokovacie zariadenia.